आज से 48 वर्ष पूर्व सन् 1965 में देश में खाद्यान्न का अभूतपूर्व संकट था। देश के सभी गोदाम खाली पड़े थे, मजबूरी में अमेरिका की शर्तों पर भारत अन्न आयात करने पर विवश था। तब सादगी के प्रतीक प्रधानमंत्री लालबहादुर शास्त्री जी ने देशवासियों को प्रत्येक सोमवार को व्रत करने का आवाहन किया। वह समय ऐसा था जब नेतागण जनता के दिलों पर राज करते थे और जनता भी उनकी प्रत्येक बात को आदेश समझकर सर आँखों पर लेती थी। शास्त्री जी के कहने मात्र पर सभी होटल, रेस्टोरेंट इत्यादि प्रत्येक सोमवार शाम को बन्द होने लगे। प्रधानमंत्री के इस आवाहन ने देश में एकता और प्रतिबद्धता का ऐसा जोश भरा कि भूखों मरने की स्थिति आने पर भी देश उस कठिन समय को आराम से निकाल सका।